tartuNLP/wikipedia-smugri-20251201 huggingface dataset:
Lucas (laulaja)

Lucas (oik. Lucas Zischka, s. 31. toukokuuta 1999 Espoo) on suomalainen laulaja ja muusikko. Hän on tullut tunnetuksi muun muassa kultaa myyneillä singleillään ”Täydellisen epätäydellinen” ja ”Kauniita yhdessä”. Esikoisalbuminsa, "Lucas", hän julkaisi 26. elokuuta 2016.
Zischka päätyi levyttäväksi artistiksi, kun musiikkituottaja Milos Rosas sattumalta kuuli hänen laulavan yläasteensa Matinkylän yläasteen musiikkiluokassa. Rosas kutsui Lucaksen studiolleen koelauluun, jonka myötä heidän yhteistyönsä alkoi. Myöhemmin tiimiin liittyi myös tuottaja Janne Huttunen.
Lucaksen isä on saksalainen ja äiti suomenruotsalainen. Hän on valmistunut ammattiopisto Prakticumista merkonomiksi.
Lucas (albumi)

Lucas on suomalaisartisti Lucaksen 26. elokuuta 2016 julkaistu esikoisalbumi. Albumin ovat tuottaneet Milos Rosas ja Janne Huttunen. Albumi on ylittänyt kultalevyrajan. Albumi nousi ensimmäisellä listaviikollaan Suomen virallisen albumilistan seitsemännelle sijalle.
Albumin ensimmäinen single ”Aurinkoo” julkaistiin 28. elokuuta 2015. Toinen single ”Täydellisen epätäydellinen” julkaistiin lokakuun lopulla 2015 ja seuraavan vuoden helmikuussa se rikkoi kultalevyrajan. Myös helmikuussa 2016 julkaistu single ”Kauniita yhdessä” on myynyt kultaa. Myös toukokuussa 2016 julkaistu, Vilma Alinan kanssa levytetty, ”101 prosenttia” -single on saanut kultalevyn. Viimeisin single, ”Jäätyy”, julkaistiin elokuussa 2016.
Aletopelta

Aletopelta (nimen merkitys: ”vaeltava kilpi”) on ankylosaureihin kuuluneiden kasvinsyöjädinosaurusten suku. Se eli 84–71 miljoonaa vuotta sitten myöhäisen liitukauden Campania-vaiheella. "Aletopeltan" fossiileita on löydetty Kaliforniasta, Yhdysvalloista.
Kuvaus.
"Aletopeltan" pituudeksi arvioitiin alun perin noin kuusi metriä. Vuonna 2010 Gregory S. Paul arvioi sen olleen viisimetrinen ja painaneen kaksi tonnia. 
Vaikka "Aletopeltan" nykyään tiedetään kuuluvan nuijapanssariselkien heimoon Ankylosauridae, sitä pidettiin aiemmin nodosaurina (noduulipanssariselkänä) selkäkilpiensä- ja piikkiensä perusteella.
Löytö ja nimeäminen.
"Aletopeltan" jäänteet löydettiin Point Loman muodostelmasta, Kaliforniasta vuonna 1987. Tyyppiyksilö (SDNHM 33909), joka on samalla ainoa yksilö, koostuu osittaisesta, huonosti säilyneestä luurangosta, josta puuttuu kallo. Löytöön kuuluivat raajat, hampaat ja panssaria. Jäänteet kuvitettiin ja kuvattiin vuonna 1996.
"Aletopelta" tarkoittaa ”vaeltavaa kilpeä”. Nimi tulee kreikan kielen sanoista ”aletes” (vaeltava) ja ”pelte” (kilpi). Suvun nimi tulee siitä, että paikka, josta kyseisen dinosauruksen jäänteet on löydetty, sijaitsi alun perin vastapäätä keskistä Meksikoa, ja on sittemmin kulkeutunut pohjoiseen päin tämä dinosaurus mukanaan.
Lajiepiteetti "coombsi" on annettu paleontologin ja ankylosaurien asiantuntijan Walter Preston Coombs Juniorin mukaan.
"Aletopeltan" jäänteet löydettiin ojassa, joka oli kaivettu viemäriputkelle College Boulevardin laajentamisen aikana lähellä Carlsbadia Kalifornian rannikolla. "Aletopeltaa" kutsuttiin yksinkertaisesti nimellä ”Carlsbadin ankylosauri”, kunnes Ford ja Kirkland nimesivät sen virallisesti vuonna 2001.
Ilmeisesti "Aletopeltan" paisunut ruho ajelehti ulos merelle, ja muodosti riutan kaltaisen ympäristön upottuaan pohjaan. Sen joutumisen mereen on tulkittu tapahtuneen pian eläimen kuoleman jälkeen, ehkä tulvaveden tai myrskyaallon seurauksena. Myöhemmin se huuhtoutui maalle selälleen, päätellen simpukoista joita oli kiinnittynyt sen alapuolelle. Valitettavasti haikalat olivat iskeneet ruhoon toistuvasti: raajaluista puuttui rystyset ja ruhon luita oli enimmäkseen koverrettu ontoiksi. Tämä johti Matthew Vickaryousin "et al." päättämään vuonna 2004, että "Aletopelta" on "nomen dubium" eli epäselvä suku.
Chicago Seven

The Chicago Seven (”Chicagon seitsikko”) oli Yhdysvalloissa 1960-luvun lopulla ryhmä syytteeseen asetettuja, toisistaan itsenäisesti toimineita aktivisteja, jota liittovaltio syytti oikeudessa salaliitosta, mellakoihin yllyttämisestä ja muista Vietnamin sotaa vastustaneista toimenpiteistä Yhdysvaltojen demokraattisen puolueen vuoden 1968 puoluekokouksen yhteydessä. 
Alun perin kahdeksan hengen ryhmän (”the Chicago Eight”) muodostivat Abbie Hoffman, Jerry Rubin, David Dellinger, Tom Hayden, Rennie Davis, John Froines, Lee Weiner ja Bobby Seale. Afroamerikkalaisen Sealen oikeudenkäynti kuitenkin eriytettiin omaksi jutukseen, jolloin ryhmän nimeksi vakiintui Chicago Seven. Kaikki oikeusasteet läpi käynyt monimutkainen prosessi ei lopulta tuottanut sakko- tai vankeustuomioita kenellekään seitsemästä, mutta Seale sai omassa jutussaan neljän vuoden vankeustuomion oikeuslaitoksen halventamisesta.
Historiaa.
Ryhmää vastaan liittovaltion nostamat syytteet saivat alkunsa demokraattipuolueen puoluekokouksen 1968 yhteydessä järjestetyistä mellakoista. Kahdeksaa miestä syytettiin ”Rap Brown -lakina” tunnetun säädöksen nojalla, joka kielsi ylittämästä osavaltion rajoja tarkoituksena yllyttää mellakoihin tai salaliittoihin, järjestää niitä tai tehdä muuta sellaista.
Syytetyistä David Dellinger oli pasifisti ja Vietnamin sotaa vastustaneen valtakunnallisen järjestön puheenjohtaja. Tom Hayden ja Rennie Davis olivat Students for a Democratic Society (SDS) -opiskelijajärjestön johtajia. Abbie Hoffman ja Jerry Rubin olivat Youth International Party -nimisen puoleen (YIP, ”Yippies”) perustajia. John Froines ja Lee Weiner olivat Chicagon mellakoiden organisoijia. Kahdeksas syytetty Bobby Seale oli ollut mukana perustamassa Mustat pantterit -järjestöä.
Ryhmää vastaan käydyt oikeudenkäynnit synnyttivät vain uusia mielenosoituksia eri puolilla Yhdysvaltoja. Ne saivat runsaasti huomiota televisiossa ja vaikuttivat siksi voimakkaasti Vietnamin sodan vastaisen ja vallanpitäjiin kriittisesti suhtautuvan mielialan voimistumiseen.
Walkerin raporttina tunnettu selvitys osoitti myöhemmin, että suuri osa Chicagon mielenosoitusten väkivallasta oli poliisin aikaansaamaa.
Vanadoseeni

Vanadoseeni eli bis(syklopentadienyyli)vanadiini (C10H10V) on metalloseeneihin kuuluva vanadiinin organometalliyhdiste.
Ominaisuudet.
Vanadoseeni on huoneenlämpötilassa tummanviolettia kiteistä ainetta. Yhdiste on niin kutsuttu sandwich-yhdiste ja vanadiini-ioni on kahden syklopentadienyyliligandin välissä. Vanadoseeni on erittäin herkkää ilman vaikutuksille ja hapettuu helposti. Sille tapahtuu myös hapettavia additioita, joissa vanadiini-ioni sitoutuu halogeeneihin ja hapettuu hapetusluvulta +II hapetusluvulle +III, +IV tai +V. Yhdiste ei liukene veteen, mutta liukenee hyvin eettereihin kuten tetrahydrofuraaniin. Vanadoseeni on paramagneettista.
Valmistus.
Vanadoseenia voidaan valmistaa vanadiini(II)kloridin ja syklopentadienyylinatriumin välisellä reaktiolla.
Ghostbusters (vuoden 2016 elokuva)

Ghostbusters on vuonna 2016 ensi-iltansa saanut yhdysvaltalainen komediaelokuva, jonka on ohjannut Paul Feig. Se on "Ghostbusters"-elokuvasarjan uudelleenkäynnistys. Elokuvan pääosissa ovat Melissa McCarthy, Kristen Wiig, Kate McKinnon, Leslie Jones, Charles Dance, Michael Kenneth Williams ja Chris Hemsworth.
Elokuva sai ensi-iltansa Yhdysvalloissa 15. heinäkuuta 2016 ja Suomessa 22. heinäkuuta 2016.
Vastaanotto.
Arvosteluja keräävä sivusto Rotten Tomatoes on laskenut elokuvalle pistemäärän 73% perustuen 222 arvosteluun, joiden keskimääräinen arvosana on 6,5/10. Metacriticissä elokuvalla on 60 pistettä 100:sta.
William Emory

William Hemsley Emory (7. syyskuuta 1811 Queen Anne's'n piirikunta, Maryland – 1. joulukuuta 1887 Washington (DC)) oli yhdysvaltalainen sotilas, joka palveli Yhdysvaltoja Meksikon–Yhdysvaltain sodassa sekä Unionia Yhdysvaltain sisällissodassa.
Yhdysvaltain sisällissota.
Yhdysvaltain sisällissodan syttyessä Emory oli sijoitettuna Indianan territorion alueelle. Vuonna 1862 hänestä tehtiin prikaatin komentaja Potomacin armeijaan. Vuonna 1863 käydyssä Port Hudsonin taistelussa sekä muissa siihen liittyneissä taisteluissa hän komensi jo omaa divisioonaa. Myöhemmin hän sai komentoonsa vielä kokonaisen armeijakunnan, kun hänestä tehtiin Unionin 19. armeijakunnan ylin komentaja. Tässä roolissa hän osallistui kaikkiin Shenandoahin laakson vuoden 1864 sotaretken yhteydessä käytyihin taisteluihin.
Vapautuessaan sodan jälkeen palveluksesta Emory oli sotilasarvoltaan vakituisen armeijan eversti ja vapaaehtoisarmeijan kenraalimajuri.
Stephen Dodson Ramseur

Stephen Dodson Ramseur (31. toukokuuta 1837 Lincolnton, Pohjois-Carolina – 20. lokakuuta 1864) oli yhdysvaltalainen sotilas, joka palveli Konfederaation kenraalina Yhdysvaltain sisällissodassa. Ennen sodan syttymistä hän oli opiskellut West Pointissa ja oli Yhdysvaltain armeijan sotilasarvoltaan vänrikki. 
Ramseur osallistui useisiin suuriin sisällissodan taisteluihin muun muassa Gettysburgissa ja Wildernessissa. Hänen viimeiseksi taistelukseen jäi lokakuussa 1864 käyty Cedar Creekin taistelu, jossa hän jäi haavoittuneena Philip Sheridanin joukkojen vangiksi ja kuoli pian tämän jälkeen saamiinsa vammoihin. Ennen Cedar Creekia Ramseur oli haavoittunut jo kolme kertaa aiemmin (Malvern Hillissä, Chancellorsvillessa ja Bloody Anglessa). Kuollessaan Ramseur oli kenraaliluutnantti.
Ramseur ihastui kesken sisällissodan serkkuunsa Ellen Richmondiin, jonka kanssa hän meni naimisiin lokakuussa 1863.
Prime95

Prime95 on George Woltmanin ohjelmoima vapaasti saatavilla oleva ohjelma jota käytetään mersennen alkulukujen etsimiseen GIMPS-projektissa. MPrime on Linuxin komentokehotteesta käytettävä versio Prime95-ohjelmasta. Vaikka suurin osa GIMPS-ohjelman lähdekoodista on vapaasti saatavilla, teknisesti ottaen kyseessä ei ole vapaa ohjelma sillä käyttäjän tulee odottaa projektin hajauttamisen termejä, jos ohjelmaa käytettäessä löydetään vähintään 100 000 000 numeroa pitkä alkuluku ja käyttäjä voittaa $150000 dollarin palkinnon. Ohjelmakoodin pätkä, jota käytetään tarkistussumman luontiin ei ole julkisesti saatavilla turvallisuussyistä johtuen Uudelleenkirjoitettu Fft-ohjelmointikieli tämänhetkisessä vakaassa versiossa hyödyntää FMA-käskykantaa ja tämän myötä ohjelman suorituskyky on noussut hurjasti. 
Prime95 ohjelmaa käytetään myös suorittimen ja muistien vakauden testaamiseen sen tuottaman äärimmäisen rasituksen vuoksi. Tämän vuoksi ohjelmasta voi valita erillisen "torture test"-muodon joka testaa suoritinta ja muisteja käyttäjän haluaman ajan.
Torture testissä on kolme eri ominaisuutta joiden valinta vaikuttaa siihen, mitä ominaisuuksia tietokoneesta testataan. Näitä valintoja voi tehdä muuttamalla Fourierin muunnoksen kokoa. Ohjelman esiasetuksella on kolme eri vaihtoehtoja: pienet fft:t ja paikallaan pysyvillä fft:llä ja blend testillä. Pienet ja paikallaan pysyvät rasittavat enimmäkseen suorittimen liukulukuyksikköä ja välimuisteja blend-valinnan rasittaessa kaikkia tietokoneen komponentteja.
Passengers (vuoden 2016 elokuva)

Passengers on vuonna 2016 ensi-iltansa saanut yhdysvaltalainen tieteiselokuva, jonka on ohjannut Morten Tyldum. Elokuvan pääosissa ovat Jennifer Lawrence ja Chris Pratt.
Elokuvan ensi-ilta oli Yhdysvalloissa 21. joulukuuta 2016. Se sai kaksi Oscar-ehdokkuutta vuoden 2017 gaalassa: parhaasta musiikista ja lavastuksesta.
Juoni.
Avaruusalus Avalon on kuljettamassa 5 000 matkustajaa planeetalle nimeltä Homestead II. Matkan on määrä kestää 120 vuotta, ja matkustajat sekä miehistö viettävät koko matkan horrostilassa. Kun matkaa on kuljettu 30 vuotta, alukseen osuu asteroidi, jolloin Jim Prestonin (Chris Pratt) horroskapseli menee epäkuntoon herättäen hänet 90 vuotta liian aikaisin. 
Koneinsinööri Jim yrittää ensin kaikin keinoin korjata kapselinsa palatakseen horrostilaan, mutta ei onnistu siinä. Hän yrittää myös lähettää hätäviestin Maahan ja murtaa aluksen ohjaamon oven, mutta kaikki hänen yrityksensä epäonnistuvat.
Vietettyään vuoden aluksella ainoana seuranaan androidibaarimikko Arthur (Michael Sheen) Jim harkitsee itsemurhaa, mutta huomaa pian eräässä horroskapselissa naisen nimeltä Aurora Lane (Jennifer Lawrence). Jim tutkii Auroran videoprofiilia ja ihastuu tämän kirjoituksiin ja persoonaan. Pitkällisen pohdiskelun jälkeen Jim päättää herättää Auroran horroksesta ja väittää tälle, että hänenkin horroskapselinsa ilmeisesti herätti hänet yllättäen. Jim pakottaa Arthurin lupaamaan, ettei kerro Auroralle, miksi hän todellisuudessa heräsi horroksesta. Asia kuitenkin paljastuu lopulta Auroralle.
Aluksessa alkaa esiintymään vikoja yhä useammin ja yhä vakavampina. Erään vikatilanteen jälkeen yksi horroskapseleista lopettaa toimintansa ja herättää aluksen henkilökuntaan kuuluvan jäsenen Gus Mancuson (Laurence Fishburne). Hereilläolijat alkavat selvittämään aluksessa ilmenevien vikojen todellista syytä. Gus on kuitenkin saanut vakavia vammoja heräämisvaiheessa ja kuolee vammoihinsa.
Jim ja Aurora saavat selville, mistä aluksen häiriöt johtuvat. Alukseen iskeytyneestä meteoriparvesta yksi meteori on päässyt iskeytymään alukseen suojakilvistä huolimatta. Meteori on vioittanut yhtä keskusyksikköä ja moottoria. Yksikkö saadaan korjattua, mutta moottorin jäähdytys vaatii vielä korjausta. Jim joutuu korjaamaan vian avaamalla manuaalisesti jäähdytysjärjestelmän aluksen ulkopuolelta käsin. Jäähdytys saadaankin kuntoon, mutta Jim joudutaan elvyttämään hapenpuutteen vuoksi.
Tutkiessaan tarkemmin lääkintätiloissa sijaitsevia laitteita Jim saa selville lääkintäkapselissa olevan ominaisuus, joka mahdollistaa syväunen. Lääkintäkapseleita on vain yksi, joten jäljelle jää päätös käytetäänkö kapselia.
Julkaisu.
Elokuvan ensimmäinen traileri julkaistiin 20. syyskuuta 2016.
Aiheesta muualla.
Pakko olla in

Pakko olla in () on vuonna 1999 ensi-iltansa saanut yhdysvaltalainen romanttinen komediaelokuva, jonka on ohjannut Raja Gosnell. Elokuvassa esiintyy James Franco debyyttiroolissaan.
Elokuvan pääosassa on 25-vuotias "Chicago Sun-Times" -lehdessä oikolukijana työskentelevä Josie, joka ei ole koskaan käynyt oikeilla treffeillä. Nyt hän joutuu ensimmäistä oikeaa lehtijuttuaan varten soluttautumaan high schoolin nörttikastiin ja kokemaan oman nuoruutensa uudelleen.
Arreau

Arreau on kunta Lounais-Ranskassa Hautes-Pyrénées'n departementissa Languedoc-Roussillon-Midi-Pyrénées'n alueella.
Nähtävyyksiä.
Kunnan nähtävyyksiä ovat sen kaksi linnaa: "Château des Nestes" ja "Château de Segure". Lisäksi kirkko "Saint-Exupère d'Arreau" kuuluu Ranskan historiallisiin monumentteihin.
Kaarinan lukio

Kaarinan lukio on Kaarinassa toimiva lukio. Lukiossa on noin 420 opiskelijaa.
Kaarinan lukio aloitti toimintansa 1.8.1975 Ylikylän koulun kanssa samoissa tiloissa. Tällöin opiskelijoita oli 61.
Koulun oppilasmäärä kasvoi, ja kymmenen vuotta myöhemmin lukiolle rakennettiin sen toimintaa varten suunnitellut tilat, joissa se yhä on.
Lukiossa toimii erityislinja, musiikkiteatterilinja. Linjalla on mahdollista opiskella esimerkiksi musiikkiteknologiaa, draamaa ja tanssia. 
Lukiossa noudatetaan käytäntöä, jonka mukaan joka maanantai lähetetään viikkotiedote sähköpostitse muun muassa opiskelijoille ja huoltajille. Viikkotiedote sisältää kyseisen viikon tärkeimmat tapahtumat.
Seremonia (yhtye)

Seremonia on suomalainen rockyhtye, jonka kitaristi-kosketinsoittaja Ville Pirinen perusti kesällä 2010. Yhtyeeseen kuuluvat myös laulaja Noora Federley, rumpali Erno Taipale ja basisti Ilkka Vekka. Seremonia yhdistelee musiikissaan psykedeelistä rockia sekä hard rockia, sanoitusten keskittyessä okkultismiin. Yhtye itse on kuvaillut musiikkiaan ”doomahtavaksi suomenkieliseksi käppäjytäprogeksi”.
Yhtyeen ensimmäinen julkaisu oli 18. toukokuuta 2012 YouTube-videopalvelussa ilmestynyt single ”Rock’n’rollin maailma”, joka jakoi mielipiteitä. Single julkaistiin myös 7" vinyylinä heinäkuussa 2012. Yhtye on julkaissut viisi studioalbumia, joista "Kristalliarkki" julkaistiin 8. toukokuuta 2015. Neljäs studioalbumi "Pahuuden äänet" julkaistiin 30. syyskuuta 2016.
Lauri Ylönen (kuvataiteilija)

Lauri Armas Yrjö Ylönen (21. lokakuuta 1895 Helsinki – 14. toukokuuta 1924) oli suomalainen taidemaalari.
Ylönen opiskeli Taideteollisen keskuskoulun iltakursseilla 1913–1914 ja Suomen Taideyhdistyksen piirustuskoulussa 1914–1916. Hän osallistui Suomen Taiteilijain näyttelyihin vuosina 1915, 1916 ja 1917.
Massanutten

Massanutten on Virginiassa Yhdysvalloissa sijaitseva vuori. Vuoresta valtaosa kuuluu nykyään suojeltuun George Washington and Jefferson National Forests -luonnonmetsään.
Massanutten oli Yhdysvaltain sisällissodassa merkittävä vuori, sillä sen laella sijaitsi "Signal Knob" -nimellä tunnettu linnoitus, jota sodan kumpikin osapuoli käytti viestien lähettämiseksi omille joukoilleen. Linnoituksesta oli laaja näköyhteys Shenandoahin laakson pohjoisosaan ja Strasburgin kaupunkiin. Konfederaation joukot pitivät linnoitusta hallussaan vuosina 1862-64, minkä jälkeen Unionin joukot valloittivat sen itselleen.
Suklaata iholla

Suklaata iholla ("Como agua para chocolate") on Alfonso Araun ohjaama meksikolainen elokuva vuodelta 1991. Se perustuu Araun tuolloisen vaimon Laura Esquivelin omasta menestysromaanistaan "Pöytään ja vuoteeseen" tekemään käsikirjoitukseen. Elokuvan pääosia näyttelevät Marco Leonardi, Lumi Cavazos ja Regina Torne.
Elokuva kertoo suuren perheen kuopuksesta, tyttärestä jonka vanhat perinteet ovat tuominneet naimattomuuteen ja huolehtimaan vanhasta äidistään. Maagista realismia edustava tarinan teemana on tukahdutettu rakkaus.
Juoni.
Perheen kuopus, Tita-tyttö (Lumi Cavazos), syntyy perheen keittiössä ja hänen äitinsä keittiö on aikuisuuteen asti hänen elämänsä keskipiste. Hänen rakkautensa, komea karjatyöläinen Pedro (Marco Leonardi), menee naimisiin hänen sisarensa kanssa ja muuttaa perheen taloon asumaan. Tita erikoistuu loihtimaan mitä uskomattomampia ruokia, jotka saavat aikaan yllättäviä asioita. Lopulta Tita ja Pedro saavat toisensa.
Vastaanotto.
"Suklaata iholla" sai erittäin hyvät ensi-ilta-arviot, ja sitä pidetään meksikolaisen elokuvan uuden tulemisen aloittajana. Se sai Yhdysvalloissa 8,5 miljoonan dollarin teatterituoton, mikä oli ainutlaatuista vieraskieliselle elokuvalle. "Suklaasta iholla" on tullut kaikkien aikojen menestynein meksikolaiselokuva.
Elokuva voitti kymmenkunta meksikolaista Ariel-elokuvapalkintoa, lukuisia palkintoja festivaaleilla eri puolilla maailmaa ja oli ehdolla parhaaksi vieraskieliseksi elokuvaksi sekä Bafta- että Golden Globe -gaalassa. "The New York Timesin" kriitikot valitsivat "Suklaata iholla" vuonna 2004 yhdeksi kaikkien aikojen tuhannesta parhaasta elokuvasta maailmassa.
Sateenkaaripitta

Sateenkaaripitta ("Pitta moluccensis") on pittojen heimoon kuuluva varpuslintu.
Levinneisyys.
Sateenkaaripittaa tavataan Kaakkois-Aasiassa, ja sen levinneisyysalueen pinta-ala on noin 2 610 000 km2. Lajin on raportoitu olevan melko yleinen ja se on luokiteltu elinvoimaiseksi.
Mangrovepitta

Mangrovepitta ("Pitta megarhyncha") on pittojen heimoon kuuluva varpuslintu.
Levinneisyys.
Mangrovepittaa tavataan Bangladeshissa, Intiassa, Indonesiassa, Malesiassa, Myanmarissa, Thaimaassa ja Singaporessa, ja sen levinneisyysalueen pinta-ala on noin 173 000 km2. Laji on luultavasti vähenemässä elinympäristöjen tuhoutumisen vuoksi ja se on luokiteltu silmälläpidettäväksi.
Kaunopitta

Kaunopitta ("Pitta elegans") on pittojen heimoon kuuluva varpuslintu.
Levinneisyys.
Kaunopittaa tavataan Indonesiassa ja Itä-Timorissa, ja sen levinneisyysalueen pinta-ala on noin 79 900 km2. Lajin on raportoitu olevan suhteellisen yleinen. Sen arvellaan olevan vähenemässä elinympäristöjen tuhoutumisen vuoksi. Lajin ei kuitenkaan uskota olevan vaarassa ja se on luokiteltu elinvoimaiseksi.
Mustepitta

Mustepitta ("Pitta iris") on pittojen heimoon kuuluva varpuslintu.
Levinneisyys.
Mustepittaa tavataan Australian pohjoisosissa, ja sen levinneisyysalueen pinta-ala on noin 259 000 km2. Sen arvellaan olevan vähenemässä elinympäristöjen tuhoutumisen vuoksi. Lajin ei kuitenkaan uskota olevan vaarassa ja se on luokiteltu elinvoimaiseksi.
Sinappipitta

Sinappipitta ("Pitta versicolor") on pittojen heimoon kuuluva varpuslintu.
Levinneisyys.
Sinappipittaa tavataan Australiassa, Indonesiassa ja Papua-Uusi-Guineassa, ja sen levinneisyysalueen pinta-ala on noin 445 000 km2. Sen arvellaan olevan vähenemässä elinympäristöjen tuhoutumisen ja kissojen aiheuttaman saalistuksen vuoksi. Lajin ei kuitenkaan uskota olevan vaarassa ja se on luokiteltu elinvoimaiseksi.
Salomoninpitta

Salomoninpitta ("Pitta anerythra") on pittojen heimoon kuuluva varpuslintu.
Levinneisyys.
Salomoninpittaa tavataan Papua-Uusi-Guinealle kuuluvalla Bougainvillen saarella ja Salomonsaarille kuuluvilla Choiseulin ja Santa Isabelin saarilla, ja sen levinneisyysalueen pinta-ala on noin 13 200 km2. Lajin populaatioksi on ravioitu 2 500–10 000 yksilöä, ja se on luokiteltu silmälläpidettäväksi.
Akasiapussitiainen

Akasiapussitiainen ("Anthoscopus minutus") on pussitiaisten heimoon kuuluva varpuslintu.
Levinneisyys.
Akasiapussitiaista tavataan Eteläisessä Afrikassa, ja sen levinneisyysalueen pinta-ala on noin 1 710 000 km2. Lajin kanta on vakaa ja se on luokiteltu elinvoimaiseksi.
Ax-les-Thermes

Ax-les-Thermes on kunta Lounais-Ranskassa Ariègen departementissa Languedoc-Roussillon-Midi-Pyrénées’n alueella. Se sijaitsee Ariègejoen sekä sen sivujoen Oriègen risteyskohdassa. Kunta on perinteinen kylpyläkaupunki. Kunnan alueella on Ax 3 Domainesin hiihtokeskus.
Aleppon koodeksi

Aleppon koodeksi on 900-luvun alkupuolella kirjoitettu käsikirjoitus heprealaisesta Raamatusta.
Aleppon koodeksi on yksi vanhimmista nykypäiviin säilyneistä hepreankielisistä Raamatun käsikirjoituksista. Sitä pidetään tärkeimpänä kopiona alkuperäisestä masoreettisesta tekstistä. Nykypäiviin on säilynyt vajaat kaksi kolmasosaa sivuista ja ne kuuluvat Israelin kansallismuseon kokoelmiin.
Aleppon koodeksia vanhempia, koko Heprealaisen Raamatun sisältäviä käsikirjoituksia ei ole säilynyt. Muista saman aikakauden käsikirjoituksista Leningradin koodeksi on hieman Aleppon koodeksia uudempi ja Kairon koodeksi puolestaan hieman vanhempi. Kairon koodeksi kuitenkin sisältää vain profeettojen kirjat, joten Aleppon koodeksi on vanhin tunnettu hepreankielinen käsikirjoitus, joka on joskus sisältänyt kaikki heprealaisen raamatun kirjat.
Historia.
Koodeksi kirjoitettiin noin vuonna 930 Tiberiasin kaupungissa Israelissa. Konsonanttimerkit on kirjoittanut kirjuri Shlomo ben Buya'a. Masoreettiset vokaalimerkinnät ja kommentaarit on tehty ben Asherin koulukunnan mukaisesti, ja koodeksin merkintöjen mukaan Aaron ben Asher olisi tehnyt nämä merkinnät jopa henkilökohtaisesti. Koodeksin arvoa nostaa se, että Shlomo ben Buya’a oli tunnetusta suvusta, joka oli erikoistunut konsonanttimerkkisen raamatuntekstin kopioimiseen. Aaron ben Asherin masoreettisia merkintöjä ja kommentteja puolestaan pidetään usein ben Asherin masoreettisuvun parhaina. Aaron ben Asherin henkilökohtainen osallistuminen ainakin koko koodeksin kirjoittamiseen on kuitenkin joissakin tutkimuksissa kyseenalaistettu.
Kirjoittamisen jälkeen koodeksi ilmeisesti siirtyi ensin Jerusalemiin ja sieltä myöhemmin Kairon juutalaisyhteisölle hieman ennen 1100-lukua. 1400-luvulla koodeksi siirtyi Aleppoon, jossa sitä säilytettiin seuraavat 500 vuotta Aleppon synagogan luolassa kahdella eri avaimella lukitussa metallikirstussa. Vain harvoilla henkilöillä oli mahdollisuus päästä lukemaan koodeksia ja vielä harvemmilla oli mahdollisuus kopioida sitä. Koodeksi oli kuitenkin tärkeä kaupungin juutalaisille, jotka kerääntyivät rukoilemaan kirstun äärelle eritysesti jom kippur juhlapäivänä 
Koodeksia säilytettiin Syyriassa, Aleppon juutalaisessa synagogassa aina joulukuuhun 1947 asti, kunnes synagoga paloi Israelin valtion perustamiseen liittyvissä mellakoinnissa. Koodeksin uskottiin tuhoutuneen mellakoinnin yhteydessä, mutta suuri osa siitä löytyi kymmenkunta vuotta myöhemmin sitä suojelleiden yksityishenkilöiden luota. Yksittäisiä sivuja on tullut esiin myös vuosina 1982 ja 2007.
Leningradin koodeksi

Leningradin koodeksi ("Codex Leningradensis", "Codex L"), josta joskus käytetään myös nimeä Pietarin koodeksi ("Codex Petropolitanus") on vuosien 1008–1010 aikana kopioitu käsikirjoitus heprealaisesta raamatusta. Käsikirjoitusta säilytetään Venäjän kansalliskirjastossa, joka suosii nimitystä Leningradin koodeksi. Kirjastossa käsikirjoitus on indeksoitu kokoelmiin sen edellisen omistajansa mukaan nimellä Firkovitsh B19 A. 
Leningradin koodeksi on vanhin tunnettu kokonaisen heprealaisen raamatun sisältävä hepreankielinen käsikirjoitus. Aleppon koodeksi on lähes sata vuotta vanhempi, mutta se ei ole säilynyt kokonaisena. Leningradin koodeksia on käytetty pohjana nykyiselle viralliselle juutalaiselle raamatuntekstille ja myös lähes kaikki uudet englanninkieliset Vanhan Testamentin käännökset pohjautuvat tähän käsikirjoitukseen.
Historia.
Käsikirjoituksen kirjoitusajankohta on merkitty koodeksiin usealla tavalla. Tekstin mukaan kirjoitusajankohta on perinteisen juutalaisen ajanlaskun mukaan vuonna 4770 ja islamilaisen ajanlaskun mukaan vuonna 399. Lisäksi kirjoitusajankohta määritetään muutamien historiallisten tapahtumien perusteella: 940 vuotta toisen temppelin tuhoutumisen jälkeen, 1 319 vuotta kreikkalaisten vallan päättymisen jälkeen ja 1 444 vuotta kuningas Joojakim:in maanpaon jälkeen. Nykytietämyksen mukaan annetut aikamääreet eivät täysin täsmää keskenään, mutta kaikki aikamääreet Joojakimin maanpakoa lukuun ottamatta kuitenkin sijoittuvat vuosille 1008–1010. Joojakimin maanpako tapahtui todennäköisesti jo 1607 vuotta ennen Leningradin koodeksin kirjoittamista. 163 vuoden virhe voi johtua joko koodeksin kirjurin laskuvirheestä tai nykytutkijoiden vääristä tekstitulkinnoista. 
Koodeksiin tehtyjen merkintöjen mukaan koodeksi on kirjoitettu Kairossa, Egyptissä. Koodeksilla oli vain yksi kirjuri, Samuel ben Jaakob, joka kirjoitti konsonantit, vokaalimerkinnät sekä masoreettiset kommentit. Merkintöjen mukaan kirjuri käytti lähteenään käsikirjoitusta, jonka oli kirjoittanut Aaron ben Asher. Erityisesti vokaalimerkkejä on korjailtu kirjoittamisen jälkeen huomattavan paljon. Todennäköisesti korjausten tarkoitus on ollut tehdä käsikirjoituksesta enemmän ben Asherin tekstityylisuunnan mukainen.
Jalkapallo kesäolympialaisissa 2016 – miesten turnaus

Miesten jalkapalloturnaus vuoden 2016 kesäolympialaisissa alkoi 4. elokuuta ja loppuottelu pelattiin 20. elokuuta. Turnauksessa pelasi 16 joukkuetta jaettuna neljään alkulohkoon. Kilpailun voitti Brasilia, jolle olympiakulta oli historian ensimmäinen miesten jalkapallossa. Loppuottelussa isäntämaa voitti Saksan rangaistuspotkukilpailun jälkeen. Pronssiottelussa Nigeria voitti Hondurasin.
Karsinnat.
Vuoden 2016 olympialaisten jalkapalloturnaukseen selviytyi karsintojen kautta 15 maata. Isäntämaa Brasilia selviytyi kisoihin ilman karsintoja. Maaosapaikat jakautuivat siten että Euroopan maille oli jaettu 4 paikkaa, Etelä-Amerikan maille 1,5 paikkaa, Afrikan maille 3 paikkaa, Aasian maille 3 paikkaa, Oseanian maille 1 paikka ja Pohjois- ja Keski-Amerikan maille 2,5 paikkaa.
Maalintekijät.
Kuusi maalia
Neljä maalia
Kolme maalia
Kaksi maalia
Yksi maali
Oma maali
Suupohjan koulutuskuntayhtymä Vuoksi

Suupohjan koulutuskuntayhtymä Vuoksi (aik. Suupohjan ammatti-instituutti) on Kauhajoella toimiva Suupohjan koulutuskuntayhtymän ylläpitämä koulutus- ja työllisyyspalveluita tuottava oppilaitos. 
Suupohjan koulutuskuntayhtymän jäsenkunnat ovat Karijoki, Kaskinen, Kauhajoki, Kristiinankaupunki, Kurikka, Närpiö, Isojoki ja Teuva.
Vuoksin toimipisteitä ovat:
Pesäpallon naisten Mestaruussarjan kausi 1975

Pesäpallon naisten Mestaruussarjassa kaudella 1975 pelattiin 12 joukkueen voimin kahdessa lohkossa. Lohkojen kaksi parasta jatkoi mitalisarjaan ja lohkojen viimeiset putosivat sarjasta. Mestaruuden vei Puna-Mustat.
Naisten Mestaruussarja.
Mitalisarja.
Puna-Mustat: Marja Kanerva, 
Tuula Uuttu, 
Marja Solakivi, 
Tuula Rantanen, 
Anja Rummukainen, 
Pirjo Wallenius, 
Soili Alava, 
Monica Schoultz, 
Pia Viertonen, 
Kirsi Vähämäki, 
Marja Aaltonen, 
Virve Moisio, 
Maija Pantsu, 
Barbro Österman, 
Leena Loimaranta, 
Olavi Nurmi pj.
Tuomas Peltomäki

Tuomas Peltomäki (s. 1981 Oulu) on suomalainen toimittaja, käsikirjoittaja, tuottaja ja esiintyjä, joka on työskennellyt Helsingin Sanomien toimittajana vuodesta 2011 lähtien. Aiemmin hän on ollut Ylen ja STT:n palveluksessa. Koulutukseltaan hän on yhteiskuntatieteiden kandidaatti.
Peltomäki juonsi vuosina 2014–2017 Helsingin Sanomien HSTV:n poliittista ajankohtaissatiiria "Uutisraporttia" ja toimi sen tuottajana ja pääkäsikirjoittajana. Roolissaan ohjelman juontajana hän selosti viikon uutisia sekoittaen niihin tutkivaa journalismia, surrealismia ja sarkasmia. "Uutisraportin" lisäksi Peltomäki on esiintynyt muun muassa teatterissa, yleisötilaisuuksissa ja televisiossa.
"Uutisraportin" jälkeen hänestä tuli Helsingin Sanomien uutispäällikkö ja Nyt-liitteen esimies. Tämän lisäksi hän juontaa Helsingin Sanomien nettisivuilla julkaistavia podcasteja.
Vuonna 2010 hän oli ehdolla Bonnierin Suuren journalistipalkinnon saajaksi kokoomuksen vaalirahoittajia koskevasta tutkivasta journalismistaan. Hän voitti Pohjoismaisen datajournalismipalkinnon 2013 suomalaista lobbaamista käsittelevästä juttusarjastaan. Peltomäki työryhmineen oli ehdolla Bonnierin Suuren journalistipalkinnon saajaksi 2015.
Pesäpallon naisten Mestaruussarjan kausi 1974

Pesäpallon naisten Mestaruussarjassa kaudella 1974 pelattiin kahdeksan joukkueen kaksinkertainen sarja, jonka perusteella määräytyivät suoraan lopulliset sijoitukset. Mestaruuden vei Puna-Mustat.
Naisten Mestaruussarja.
Uusinta 6. sijasta: Lännen Pallo – Ulvilan Pesä-Veikot 6-9. Sarjasta ei pudonnut ketään. Kaudella 1975 pelattiin 12 joukkueen sarja kahdessa lohkossa.
Puna-Mustat: Barbro Österman, 
Kirsi Vähämäki, 
Leena Loimaranta, 
Leena Sandström, 
Maija Pantsu, 
Marja Kanerva, 
Marja Lehmusto, 
Monica Schoultz, 
Pia Viertonen, 
Tuula Uuttu, 
Virve Moisio,
Marja Solakivi, 
Olavi Nurmi pj.
Acheroraptor

Acheroraptor on sukupuuttoon kuollut teropodisuku, joka eli noin 66 miljoonaa vuotta sitten liitukauden lopulla. "Acheroraptorin" fossiileita on löydetty Hell Creekin muodostelmasta Montanasta, Yhdysvalloista.
Löytäminen ja nimeäminen.
"Acheroraptor" tarkoittaa ”Acheronin ryöstäjää”. Nimi on johdettu Akheronista, joka on manalassa virtaava joki Antiikin Kreikan mytologiassa, ja se viittaa fossiilien löytöpaikkaan. Lajinimi "temertyorum" tulee James- ja Louise Temertyn sukunimestä, heidän erinomaisesta palvelustaan Royal Ontario Museumille. "Acheroraptorista" on löydetty vain ylä- ja alaleukaa. Ne on löydetty Yhdysvaltojen osavaltiossa Montanassa sijaitsevasta kuuluisasta Hell Creekin muodostelmasta.
Koko ja ulkonäkö.
"Acheroraptorin" pituus oli noin kolme metriä ja paino noin 40 kilogrammaa. "Acheroraptor" oli suhteellisen suurikokoinen lihaa syönyt, kahdella jalalla liikkunut dromaeosauri. Sillä oli pitkäkuonoinen kallo, tikarin kaltaiset uurteiset hampaat ja se oli todennäköisesti höyhenpeitteinen.
"Acheroraptor" oli läheistä sukua "Velociraptorille". "Acheroraptor" on myös viimeisenä elänyt, eli geologisesti nuorin tunnettu dromaeosauri.
Hibiki (1932)

Hibiki () oli keisarillisen Japanin laivaston Akatsuki-luokan hävittäjä toisessa maailmansodassa.
Valmistus.
Alus tilattiin Maizurun laivastoarsenaalilta, missä köli laskettiin 21. helmikuuta 1930. Alus laskettiin vesille 16. kesäkuuta 1932 ja valmistui 31. maaliskuuta 1933.
Palvelus.
Alus muodosti Tyynenmeren sodan alkaessa sisaralustensa kanssa 6. hävittäjäviirikön, jonka mukana se osallistui Malesiaan ja Alankomaiden Itä-Intiaan tehtyihin maihinnousuihin sekä Midwayn taisteluun. Alus liitettiin viirikön mukana 4. hävittäjälaivueeseen, jonka tehtävänä oli toimittaa täydennyksiä Guadalcanalille.
Maizurun laivastoarsenaali

Maizurun laivastoarsenaali () oli yksi keisarillisen laivaston neljästä merkittävästä laivastoarsenaalista, joka oli varustettu kuivatelakalla.
Historia.
Maizurun laivastoalue perustettiin 1889 Maizuruun Kioron prefektuuriin neljäntenä kotisaarten puolustamisesta vastanneesta laivastoalueesta. Tukikohdan perustamisen jälkeen alueelle valmistui 1901 kuivatelakalla varustettu korjaustelakka. Varustamisen jatkuessa ja tilojen lisääntyessä telakka kykeni aloittamaan laivanrakennuksen 1903, jolloin laivastoarsenaali virallisesti perustettiin.
Alueelle valmistui toinen kuivatelakka 1904 ja kolmas 1914. Kolmas oli valmistuessaan Japanin suurin. Vuoden 1923 Washingtonin laivastosopimuksen perusteella käytiin meriministeriössä keskusteluja telakan sulkemisesta ja arsenaalin toiminnot siirrettiin pääosin muualle, kunnes se vuonna 1936 alkoi jälleen toimintansa. Arsenaalia laajennettiin, alueelle rakennettiin uusia tiloja alusten, lentokoneiden ja aseiden valmistamiseksi laivastolle. Telakka valmisti pääasiassa hävittäjiä ja niitä pienempiä aluksia.
Toisen maailmansodan päätyttyä alue yksityistettiin ja Iino Industries Co. Ltd perusti alueelle Maizurun telakan. Vuonna 1963 nimi muutettiin Maizuru Heavy Industriesiksi. Maizuru liitettiin 1971 Hitachi Zosen Corporationiin, joka vuonna 2002 eriytti telakkatoimintonsa JFE Engineeringin telakkatoimintojen kanssa muodostettuun Universal Shipbuilding Corporationiin.
Alueen vanha pääkonttori ja joitakin telakan rakennuksia on museoitu. Sodan aikaiset kuivatelakat ja vanha nosturi ovat edelleen käytössä.
Ikazuchi (1931)

Ikazuchi () oli keisarillisen Japanin laivaston Akatsuki-luokan hävittäjä toisessa maailmansodassa.
Valmistus.
Alus tilattiin Uraga Dock Companylta, missä köli laskettiin 7. maaliskuuta 1930. Alus laskettiin vesille 22. lokakuuta 1931 ja valmistui 15. elokuuta 1932.
Palvelus.
Alus muodosti Tyynenmeren sodan alkaessa sisaralustensa kanssa 6. hävittäjäviirikön. Alus osallistui viirikön mukana Malesiaan ja Alankomaiden Itä-Intiaan tehtyihin maihinnousuihin sekä Midwayn taisteluun. Se liitettiin viirikön mukana osaksi 4. hävittäjälaivuetta, jonka tehtävänä oli toimittaa täydennyksiä Guadalcanalille.
Fujinagatan telakka

Fujinagatan telakka () oli Osakassa Japanissa sijainnut laivanrakennus- ja raidekaluston valmistusyhtiö.
Historia.
Yhtiö perustettiin vuonna 1869, mikä tekee siitä yhden Japanin vanhimmista laivanrakentajista. Alun perin sitä kutsuttiin nimellä Hyōgo-ya ja se sijaitsi keskellä Osakaa. Se teki sopimuksen Tokugawa shogunaatin viranomaisten kanssa 1854 purjeiden varustettujen sotalaivojen valmistamisesta vasta perustetulle feodaalilaivastolle. Vuonna 1869 saksalaisinsinöörien avustamana telakka suunnitteli ja valmisti ensimmäiset länsimaiset sotalaivansa.
Meiji restauraation jälkeen telakka keskittyi siviilialusten valmistukseen ja sieltä laskettiin 1870 vesille ensimmäinen länsimainen kauppamerenkulkuun tarkoitettu höyrylaiva. Telakka siirrettiin 1874 Nishi-kuhun Osakaan, jolloin telakan nimi vaihtui virallisesti Fujunagataksi. Vuonna 1884 päätelakka sijoitettiin Taisho-kuhun Osakaan.
Fujunagata valmisti 1900 ensimmäisen täysin metallista valmistetun kauppa-aluksensa "No.2 Nagatamarun". Uusi telakka avattiin 1917 Sumiyoshi-kuhun Osakaan ja vuonna 1919 Fujinagata nimettiin virallisesti laivaston korjaustelakaksi.
Momi-luokan "Fuji" laskettiin vesille 31. toukokuuta 1921, mikä oli ensimmäinen kaikkiaan 56 keisarilliselle Japanin laivastolle valmistetusta hävittäjästä. Laivaston tilausten seurauksena yhtiö siirsi pääkonttorinsa uusiin tiloihin ja se laajensi merkittävästi telakoitaan. Telakka laajeni kuitenkin liian nopeasti, minkä seurauksena yhtiö ajautui talousvaikeuksiin. Joulukuussa 1928 meriministeriö otti valvontaansa laivanrakennuksen. Yhtiö kuitenkin selvisi lamasta.
Vuonna 1940 yhtiö kansallistettiin ja vuonna 1944 sen palveluksessa oli 16 508 työntekijää. Kesäkuussa 1945 päätelakka tuhoutui laajamittaisissa ilmahyökkäyksissä.
Toisen maailmansodan jälkeen yhtiö palautui yksityisomistukseen ja se aloitti kalastusalusten, kauppa-alusten ja tankkereiden valmistuksen. Vuonna 1962 telakalta valmistui ensimmäinen LNG tankkeri. Lokakuussa 1967 Mitsui Shipbuilding and Engineering osti yhtiön, mikä päätti yhtiön toiminnan.
Jurgen Streppel

Jurgen Streppel (s. 25. kesäkuuta 1969) on alankomaalainen jalkapallovalmentaja ja entinen puolustaja. Kesäkuusta 2020 lähtien hän on toiminut Rodan päävalmentajana.
Ura.
Streppel aloitti pelaajauransa Helmond Sportin puolustajana vuonna 1990. Hän nousi Eerste Divisiessä pelanneen seuran avauskokoonpanon pelaajaksi ja oli Helmondin kantavia voimia kahden kautensa aikana. Hän siirtyi kesällä 1992 RKC Waalwijkiin, jossa pääsi pelaamaan pääsarjatasolla. Streppel edusti Waalwijkia viisi vuotta pelaten kaudella 1993/94 lainalla SC Telstarissa. Hän palasi vuonna 1997 Helmondiin, jota edusti uransa loppuun, vuoteen 2005 saakka.
Streppel aloitti valmennusuransa Helmond Sportissa jo pelaajauransa aikana valmentaen seuran juniorijoukkueita. Kesällä 2007 hän nousi Jan Poortvlietin apuvalmentajaksi edustusjoukkueen valmennustiimiin ja kesällä 2008 seurasi Poortvlietiä päävalmentajana. Streppelin johdolla Helmond nousi Eerste Divisien keskikastista kärkitaisteluun ja sijoittui kaudella 2010/11 kolmanneksi, mikä oli paras sijoitus kahdeksaan vuoteen. Nousu pääsarjaan kariutui kuitenkin tappioon SBV Excelsiorille yhteismaalein 3–9. Kauden jälkeen Streppel siirtyi Willem II Tilburgin päävalmentajaksi.
Streppelin johdolla Willem II nousi kauden 2011/12 jälkeen takaisin pääsarjaan voitettuaan nousukarsinnoissa FC Den Boschin. Visiitti pääsarjassa jäi kuitenkin yhteen kauteen, mutta Streppel jatkoi edelleen päävalmentajana ja luotsasi Willem II:n takaisin liigaan kauden 2013/14 jälkeen Eerste Divisien voittajana. Seura säilytti sarjapaikkansa kaudella 2014/15, kun Streppel luotsasi sen yhdeksänneksi, mikä oli paras liigasijoitus 11 vuoteen. Maaliskuussa 2016 uutisoitiin, että Streppel siirtyy kauden 2015/16 jälkeen SC Heerenveenin päävalmentajaksi. Hän luotsasi Heerenveeniä kaksi kautta ja paras sijoitus oli Eredivisien 8. sija. Kauden 2017/18 jälkeen hänet korvasi Jan Olde Riekerink.
Lokakuussa 2018 Streppelistä tuli Anorthosis Famagustan päävalmentaja. Hän valmensi Famagustaa kauden 2018/19. Kesäkuussa 2019 Streppel allekirjoitti vuoden sopimuksen Al Jazira Clubin kanssa. Hän jätti seuran kuitenkin jo lokakuussa 2019.
Kesäkuussa 2020 Streppelistä tuli Rodan päävalmentaja.
127 mm/50 type 3

127 mm/50 type 3 oli keisarillisen Japanin laivaston keskiraskas laivatykki, joka oli palveluskäytössä toisessa maailmansodassa. Tykki oli 1928-1944 valmistettujen hävittäjien pääaseena lukuun ottamatta Akizuki- ja Matsu-luokkien aluksia. Se oli luokiteltu pinta-ammunnan lisäksi ilmatorjuntaan soveltuvaksi, mutta todellisuudessa suuntaus- ja tulinopeus eivät riittäneet ilmamaalien ammuntaan.
Toisen maailmansodan jälkeen ase oli edelleen käytössä kahdella japanilaisvalmisteisella hävittäjällä, jotka oli luovutettu Kiinaan ja Neuvostoliittoon sotakorvauksena.
Lavetit.
Tykkien lavettina oli aluksi tyypin A kaksiputkinen torni, joka otettiin käyttöön Fubuki-luokan aluksilla. Torni oli ensimmäinen hävittäjille asennettu sää-, sirpale- ja kaasusuojattu tuliasema. Tornin tykkien korkeuskulma voitiin määrittää kummallekin aseelle erikseen. Tornin kokonaispaino oli noin 35 tonnia ja niitä voitiin kääntää kuudesta kahteentoista astetta sekunnissa, mutta jopa 27 asteen suuntausnopeuksia on raportoitu.
Mallissa A asekilpi oli 9-12 millimetriä ja tykkejä oli mahdollista suunnata viiden asteen alakorosta aina 40 asteen yläkoroon. Malli A asennettiin kymmeneen ensimmäiseen Fubuki-luokan alukseen. Mallin B korotuskulmaa kasvatettiin 75 asteeseen ja se asennettiin seuraaviin Fubuki-ja Akitsuki-luokkien aluksiin. Painon pienentämiseksi kilven paksuutta ohennettiin 3,2 millimetriin, mikä osoittautui kovassa merenkulussa särkyväksi. Neljään ensimmäiseen Hatsuharu-luokan alukseen asennettiin Malli B mod 2, mutta ero edelliseen malliin ei ole tiedossa. Kahteen viimeiseen Hatsuharu-luokan alukseen asennettiin sekä Shiratsuyu-, Asashio- ja Kagero-luokkien aluksiin asennettiin Malli C, jossa korotuskulma oli laskettu 55 asteeseen ja alakorotuskulmaa kasvatettu seitsemään asteeseen. Malli D asennettiin Yugumo- ja Shimakaze-luokkien aluksiin, jossa korotuskulma oli palautettu 75 asteeseen.
Yksiputkisen Malli A:n korotuskulma oli -7 - +75 astetta, mutta Malli B:ssa korotuskulma laskettiin 55 asteeseen. Kumpikin yksiputkinen asennus painoi noin 20,4 tonnia. Malli A:ta asennettiin Hatsuharu- ja Malli B:tä Shiratsuyu-luokkien aluksille.
Ampumatarvikkeet.
Tykillä ammuttiin normaalisti sirpalekranaatteja, valaisuammuksia tai erityisiä ilmatorjuntaan tarkoitettuja sirpalekranaatteja (). Kaikki kranaatit painoivat noin 23 kilogrammaa ja niiden ampumiseen tarvittiin 7,7 kilogrammaa 30 DC propellanttia. Vuoden 1943 jälkeen sukellusveneentorjuntakranaatti otettiin käyttöön. Sen minimiampumaetäisyys oli 800 metriä ja maksimi noin 4 300 metriä.
Van Nellefabriek

Van Nellefabriek on tehdas Rotterdamin kaupungissa, Länsi-Alankomaissa. Se on osa UNESCOn maailmanperintöluetteloa, johon se valittiin vuonna 2014.
Van Nellefabriek rakennettiin 1920-luvulla. Johtajana toimi K. van der Leeuw, ja arkkitehteinä J.A. Brinkman ja L. C. van der Vlugt. Tarkoituksena oli tehdä ihanteellinen tehdas: kaunis, avoin ja käytännöllinen. Tehtaassa toimi aina 1990-luvulle saakka tupakkatehdas, mutta siellä on valmistettu myös elintarvikkeita, kuten kahvia ja teetä. Tuotanto loppui vuonna 1995.
Van Nellefabriek kuvaa 1900-luvun teollisuuden arkkitehtuuria, jossa julkisivulla on paljon metallia ja lasia. Se on ollut vuodesta 1985 lähtien kansallinen monumentti. Sen ympärillä on laaja puskurialue. Tehdas valittiin UNESCOn maailmanperintöluetteloon Qatarissa vuonna 2014.
Inazuma (1932)

Inazuma () oli keisarillisen Japanin laivaston Akatsuki-luokan hävittäjä toisessa maailmansodassa.
Valmistus.
Alus tilattiin Fujinagatan telakalta, missä köli laskettiin 7. maaliskuuta 1930. Alus laskettiin vesille 25. helmikuuta 1932 ja valmistui vielä saman vuoden lopulla 15. marraskuuta.
Palvelus.
Alus muodosti Tyynenmeren sodan alkaessa sisaralustensa kanssa 6. hävittäjäviirikön. Alus osallistui viirikön mukana Malesiaan ja Alankomaiden Itä-Intiaan tehtyihin maihinnousuihin sekä Midwayn taisteluun. Se liitettiin viirikön mukana osaksi 4. hävittäjälaivuetta, jonka tehtävänä oli toimittaa täydennyksiä Guadalcanalille.
Isabel Durant

Isabel Durant (s. 21. joulukuuta 1991 Sydney, Australia) on australialainen näyttelijä. Hän on näytellyt muun muassa Gracen ("Tanssiakatemia") ja Ondinan ("Mako Mermaids") roolista.
Kromoseeni

Kromoseeni eli bis(syklopentadienyyli)kromi (C10H10Cr) on metalloseeneihin kuuluva kromin organometalliyhdiste Yhdistettä voidaan käyttää katalyyttinä alkeenien polymeroinnissa.
Ominaisuudet.
Kromoseeni on huoneenlämpötilassa tummanpunaista kiteistä ainetta. Se on monien muiden metalloseenien tavoin niin kutsuttu sandwich-yhdiste ja kromi-ioni on kahden syklopentadieeniligandin välissä. Rakenteeltaan se muistuttaa ferroseenia, mutta se sitoutuu vain 16 elektronilla, mikä tekee siitä voimakkaan pelkistimen ja se on huomattavasti ferroseenia reaktiivisempi. Kromoseeni on ilmaherkkä kemikaali. Magneettisuudeltaan yhdiste on paramagneettinen Kromoseeni ei liukene veteen, mutta liukenee eettereihin kuten tetrahydrofuraaniin. Kromoseeni kykenee interkalatoitumaan eräiden epäorgaanisten sulfidien ja selenidien kidehilaan.
Valmistus ja käyttö.
Kromoseenia voidaan valmistaa syklopentadienyylinatriumin ja kromikarbonyylin välisellä reaktiolla. Toinen valmistusmenetelmä on kromikloridin ja syklopentadienyylinatriumin välinen reaktio. Tuote puhdistetaan sublimoimalla.
Kromoseenia, joka on sidottu piidioksidin pinnalle voidaan käyttää alkeenien kuten eteenin polymerisoimiseen. Tällä katalyytillä on hyvin suuri ominaispinta-ala ja sen aktiivisuus on 35 kg polyeteeniä kromigrammaa kohden. Tällainen kromoseenipohjainen katalyytti ei tarvitse muita kokatalyyttejä.
Hotchkiss 13 mm M1929

Hotchkiss 13 mm M1929 oli ranskalaisen Hotchkiss et Cien 1920-luvun lopulla suunnittelema ja valmistama raskas konekivääri. Ase oli käytössä usean maan asevoimissa toisessa maailmansodassa.
Hotchkiss esitteli 1920-luvun lopulla joukon 13,2 mm:n, 25 mm:n ja 37 mm:n ilmatorjunta-aseita. Kaikki perustuivat samankaltaisiin kaasutoimisiin ratkaisuihin. Ensimmäisessä maailmansodassa erittäin varmatoimiseksi osoittautunut 8 mm mle 1914 -konekivääri oli tuolloin edelleen käytössä Ranskassa.
Hatsuyuki (1928)

Hatsuyuki () oli Keisarillisen Japanin laivaston Fubuki-luokan hävittäjä toisessa maailmansodassa.
Valmistus.
Alus tilattiin osana vuoden 1923 laivasto-ohjelmaa Maizurun laivastontelakalta. Sen köli laskettiin 12. huhtikuuta 1927 ja alus laskettiin vesille 29. syyskuuta 1928. Alus otettiin palvelukseen 30. maaliskuuta 1929.
John Stegeman

John Stegeman (s. 27. elokuuta 1976) on alankomaalainen jalkapallovalmentaja ja entinen hyökkääjä. Kesästä 2019 lähtien hän on toiminut Zwollen päävalmentajana.
Ura.
Stegeman on SBV Vitessen kasvatti ja nousi seuran edustusjoukkueeseen kaudella 1995/96. Peliaika jäi kuitenkin vähäiseksi ja hän hankki kokemusta lainasopimuksella Helmond Sportissa kaudella 1996/97 ja tekikin joukkueelle seitsemän maalia pelaamissaan 16 ottelussa. Kesällä 1997 hän siirtyi Go Ahead Eaglesiin, jossa vakiinnutti paikkansa pelaavassa kokoonpanossa. Maaleja syntyi parhaimmillaan 12 viimeisellä Eagles-kaudella 1999/2000. Stegeman edusti urallaan vielä Heracles Almeloa, AGOVV Apeldoornia ja SC Cambuur-Leeuwardenia. Hän lopetti pelaajauransa vuonna 2007.
Valmennusuralle Stegeman siirtyi vuonna 2008, kun hänestä tuli Heracles Almelon apuvalmentaja. Elokuun lopussa 2014 Stegeman nousi potkut saaneen Jan de Jongen seuraajaksi Heraclesin edustusjoukkueen päävalmentajaksi. Syyskuussa seura teki Stegemanin kanssa kauden 2014/15 loppuun ulottuvan sopimuksen. Stegemanin johdolla Heracles säilyi Eredivisiessä ollen 14:s. Kaudella 2015/16 Stegeman jatkoi päävalmentajana ja luotsasi Heraclesin hienosti kuudenneksi. Euro-ottelukarsinnoissa Heracles voitti FC Groningenin ja FC Utrechtin selviten ensimmäistä kertaa seuran historiassa mukaan Eurooppa-liigaan. Seuraavilla kausillaan Stegeman luotsasi Heraclesin Eredivisien keskikastiin. Hän jätti seuran kauden 2017/18 päätteeksi ja siirtyi Go Ahead Eaglesin päävalmentajaksi.
Stegemanin johdolla Go Ahead Eagles sijoittui kaudella 2018/19 Eerste Divisiessa viidenneksi ja joukkue jäi niukasti vaille nousua pääsarjaan. Kauden jälkeen hän jätti seuran ja siirtyi Zwollen päävalmentajaksi.
Miyuki (1928)

Miyuki () oli Keisarillisen Japanin laivaston Fubuki-luokan hävittäjä toisessa maailmansodassa.
Valmistus.
Alus tilattiin vuoden 1923 laivasto-ohjelmassa Uraga Dock Companyltä, missä köli laskettiin 30. huhtikuuta 1927. Alus laskettiin vesille 26. kesäkuuta 1928 ja otettiin palvelukseen 29. kesäkuuta 1929.
Palvelus.
Alus upoposi 29. kesäkuuta 1934 kolaroituaan "Inazuman" kanssa.
Achillesaurus

Achillesaurus (nimen merkitys: "Achillen lisko") oli teropodeihin kuulunut dinosaurussuku. Se eli myöhäisliitukaudella. "Achillesauruksen" kokoa ei tiedetä. Ravintonaan se käytti hyönteisiä.
Fossiilit ja luokittelu.
"Achillesauruksen" fossiililöydökset ovat vähäiset: vain osittainen luuranko on löydetty. Se löydettiin Argentiinassa Río Negron maakunnassa sijaitsevasta Bajo de la Carpan muodostumasta.
Vuonna 2012 tehdyssä Makovicky "et alin" tutkimuksessa esille nostettiin ajatus siitä, että "Achillesaurus" ja toinen alvarezsauri "Alvarezsaurus" saattavat olla yksi ja sama dinosaurus.
Liên Tâm -luostari

Liên Tâm -luostari (aik. Lootuksen sydämen temppeli) on Turun Moision kaupunginosassa sijaitseva buddhalainen luostari, joka avattiin kesällä 2013. Luostarin perusti Suomen vietnamilaisten buddhalaisten yhdyskunta, ja se on Suomen ensimmäinen buddhalainen temppeli.
Luostarissa asuu ympärivuotisesti kaksi munkkia. Luostarin henkisenä opettajana ja apottina toimii Thich Hanh Bao, joka on 42. sukupolven rinzai-zen-koulukunnan opettaja. Zenbuddhalaisuuden lisäksi luostarissa harjoitetaan puhtaan maan buddhalaisuutta. 
Temppeliä alettiin suunnitella Turkuun 1990-luvun alussa. Temppelin paikaksi valikoitui Moisio, sillä sieltä on sopivat yhteydet suuriin kaupunkeihin ja Turun lentokentälle sekä maa-ala oli halpaa. Luostarin rakentaminen alkoi vuonna 2005, ja alueella rakennetaan yhä. Temppeli on rakennettu suurimmilta osin yhdyskunnan jäsenten lahjoituksilla ja talkoovoimilla.
Temppelin päärakennuksen rakennustyöt kestivät useita vuosia ja temppeli joutui rakennusvaiheessaan useamman kerran ilkivallan kohteeksi. Näistä suurin oli tuhopolttoyritys, jonka jälkeen Turun kaupunki rupesi antamaan yhdyskunnalle vuosittaista avustusta.
Temppelin pihalle pystytettiin vuonna 2014 nelimetrinen marmoripatsas, jolla on painoa melkein kymmenen tonnia. Patsas esittää myötätunnon jumalatar Avalokiteshvaraa ().
Usugumo (1927)

Usugumo () oli Keisarillisen Japanin laivaston Fubuki-luokan hävittäjä toisessa maailmansodassa.
Valmistus.
Alus tilattiin vuoden 1923 laivasto-ohjelmassa Ishikawajiman telakalta, missä köli laskettiin 21. lokakuuta 1926. Alus laskettiin vesille 26. joulukuuta 1927 ja otettiin palvelukseen 26. heinäkuuta 1928.
Palvelus.
Alus upotettiin 7. heinäkuuta 1944.